Jou kredietrekord: Sorg dat jy weet hoe dit lyk - Jou Geld | Solidariteit WêreldJou Geld | Solidariteit Wêreld
Tuis › Artikels › Jou kredietrekord: Sorg dat jy weet hoe dit lyk
'n Kredietrekord bevestig dat jy 'n rekening by 'n kredietverskaffer het en wys jou betaalgeskiedenis. Dié inligting word deur kredietburo's (wat by die Nasionale Kredietreguleerder geregistreer is) gehou en word deur die Nasionale Kredietwet beheer.
Hoekom moet jy jou rekord dophou?
Kredietverskaffers is volgens wet verplig om eers (met jou toestemming) jou kredietrekord na te gaan wanneer jy om 'n lening aansoek doen. Op grond daarvan kan hulle besluit dis 'n groter risiko om vir jou geld te leen.
Hulle sal dalk steeds die lening toestaan maar vir 'n kleiner bedrag as wat jy wil hê omdat die lener reken jy het reeds baie skuld en sal nie die groter lening kan bekostig nie.
As jou rekord egter wys jy is 'n getroue betaler met min ander skuld, behoort jy makliker 'n lening teen 'n laer rentekoers te kry omdat jy 'n laer risiko is.
Werwingsagente en werkgewers kan dit ook nagaan maar net as jy daartoe instem.
Verhuurders kan ook jou kredietrekord ondersoek om te bepaal of jy 'n getroue betaler gaan wees – mits jy toestem daartoe.
Jy kan sien of jy 'n slagoffer van identiteitsbedrog is. Bring identiteitsdiefstal onder die kredietburo se aandag en meld 'n bedrogsaak by die polisie aan. Kontak die Suid-Afrikaanse Bedrogsvoorkomingsdiens by 0860-101-248, die Kredietombudsman by 0861-662-837 en die Nasionale Kredietreguleerder by www.ncr.org.za
Die waarde en belangrikheid wat aan die kredietprofiel van 'n verbruiker geheg word, word beklemtoon deur die feit dat daar in 2016 alleen 1,7 miljard kredietprofiele van kredietburo's aangevra is deur kredietverskaffers. Dis dan ook waarom verbruikers dit ernstiger moet opneem.
Jy is jaarliks geregtig op een gratis kredietverslag by elke kredietburo. Die groot buro's in Suid-Afrika is TransUnion (www.transunion.co.za), Experian (www.experian.co.za), XDS (www.credit4life.co.za) en Compuscan (www.compuscan.co.za)
Waaruit bestaan jou kredietverslag?
Persoonlike inligting – Hierdie afdeling bevat persoonlike identifikasie-inligting, soos naam, huwelikstatus, adres, diensinligting en kontaknommers. Hierdie inligting is saamgestel uit kredietaansoeke wat jy voorheen gedoen het. As jou kredietverskaffers verouderde inligting het, kan dit die besonderhede op jou kredietverslag beïnvloed.
Jou vorige en huidige werk
Watter kredietverskaffers navrae oor jou gehad het, swakbetaling-kennisgewings, laat betalings en of jy al gesekwestreer is.
Alle lenings en finansiële kontrakte soos jou huislening en klererekeninge. Selfs die agterstallige bedrae en rekeningnommers word gegee.
Jou krediettelling. As jy getrou betaal is jou krediettelling goed en as jy swak betaal is dit swak. Met 'n swak telling gaan jy sukkel om 'n lening te kry.
Indien jy vir niebetaling gelys is, word daar vir 'n jaar lank 'n kennisgewing op jou kredietrekord geplaas. Dit word verwyder wanneer jy die skuld betaal.
Indien die kredietverskaffer regstappe moet doen omdat jy nie betaal nie, bly dit vyf jaar op jou kredietrekord.
Meld enige foutiewe inligting op jou kredietrekord onmiddellik aan. Dit moet binne 20 dae reggestel word. Indien nie kan jy by die kredietombudsman kla. (www.creditombud.org.za)
https://www.netwerk24.com/huisgenoot/Jou-lewe/Geldsake/hoe-lyk-jou-kredietrekord-dis-hoekom-jy-moet-weet-20171215